《张信州祷晴辄应以诗贺之》
宋代·赵蕃

舍东舍西缲车鸣，陂南陂北秧垅平。
共期今年好春事，自兹无苦惟须晴。
如何忽作十日雨，农夫辍耕病红女。
尔曹惴惴何足云，忍使忧形使君虑。
人言水旱有常数，丰凶不假祈禳助。
那知使君为民尔，一念未萌神固许。
朝来风色端何祥，溪流复故山屏张。
欣然此屋尽和气，使君之赐真无央。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。